  Виталий Пронин Югдурез утисьёсты сюлмасько быдэ вуымтэосКуинь нунал ӵоже Россиын но СНГ-е пырись странаосын «Розыск» ужрад ортчиз. Удмуртиысь югдурез утисьёс но палэнэ ӧз кыле. Ужрадлэн мынэмез сярысь вераз шаерысьтымы Югдурез утёнъя министерствоысь уголовной розыскъя управлениен кивалтӥсь Абудар Муллахметов.Туннэ нуналлы утчано адямиос трос: 291 йыртэмась, 420 адями ивортэк ышемын, эшшо 200-эз ӵыжы-выжыосыныз кусыпъёссэ ыштэмын. Огъёссэ шедьто гинэ - мукетъёсыз ышо. «Розыск» ужрад дыръя полицейскойёс 84 йыртэмасез кырмизы.- Дэмен ортчытэм ужрадлэн котьку но емышез шӧдӥське, - вера Абудар Муллахметов. - Ӝегатэм йыртэмасьёс пӧлысь 27-ез федеральной розыскын вал, 20-зэ пытсэт сьӧры пуктӥмы. Пегась муртъёс пӧлын озьы ик вал на 29 лушкаськисьёс, 9 алимент тырисьтэмъёс, 6 пӧяса коньдон поттӥсьёс.Таӵе ужрад дыръя сак эскеро улон интытэк кылемъёсты. 83 бомж ӝегатэмын. Соосты миськизы, сюдӥзы-дӥсязы, чиньы пытьыоссэс басьтӥзы но выль документъёс сётӥзы.Нимысьтыз саклык висъямын вал ышем но ас тодмоосынызы кусыпъёссэс ыштэм муртъёсты утчанлы. Вакчи дыр куспын 41 мурт шедьтэмын. Озьы Глаз ёросысь 1967-тӥ арын вордскем Корепанова эш та вакытэ Ханты-Манси автоном округысь Нижневартовск городын ужа вылэм.Та вакытлы 278 шӧйёс тодмамын. «Розыск» ужрад дыръя 9-сэ шараязы. Дэри ёросысь Шудья гурт котырысь кылем тулыс кышномуртлэн мугорыз шедьтэмын вал. Со Якшур-Бӧдья ёросысь Мерзлякова вылэм. 2007-тӥ арын ивортэк ышем муртэ Пермь палъёсысь утчаллям.Озьы ик кырмемын палэнысь вуэм йыртэмасьёс. Нижегородск улосын 4 йыруж лэсьтэмез бере Воткаын ватскыса улэ вылэм егит воргорон. Та городысь ик шедьтӥзы артысь улосъёсысь черкъёсын лушкаськись муртэ. Кизнер черкогуртысь одӥгаз лэсьтӥськон предприятиын ужа вылэм 2011-тӥ арын Нижний Новгородын адямиез вием мурт.Югдурез утисьёсты сюлмаськыто быдэ вуымтэос. Кемалась ик ӧвӧл Можга городысь шедьтӥзы Свердловскысь пегӟем 16 аресъем пияшез. Асбест городысь училищеын дышетскисез март толэзьысен утчало ини вылэм.Туннэ Удмуртиын 24 пинал ышемын. Глазовъёс утчало 2006-тӥ арын вордскем пияшез. Эграос утчало 2008-тӥ арын вордскем пиналэз. Таизлэн йырвизьмыз сураськемын. Валентина Емельянова Туспуктэмез: udmfoto.ru  